PATVIRTINTA

Kauno kolegijos direktoriaus

2022 m. sausio 19 d. įsakymu Nr. 1-41

**AKADEMINĖS TARYBOS NARIŲ RINKIMŲ TVARKOS APRAŠAS**

**I SKYRIUS**

**BENDROSIOS NUOSTATOS**

1. Akademinės tarybos narių rinkimų tvarkos aprašas (toliau – Aprašas) reglamentuoja Kauno kolegijos Akademinės tarybos narių, atstovaujančių Kolegijos dėstytojus, rinkimų procedūras.
2. Šis Aprašas parengtas vadovaujantis Mokslo ir studijų įstatymu ir Kauno kolegijos (toliau – Kolegija) statutu.
3. Vadovaujantis Kolegijos Statutu 5 (penkerių) metų kadencijai išrenkami 23 Akademinės tarybos nariai dėstytojai, iš jų 7 (septyni) – einantys docento pareigas. Docento pareigas einantys asmenys gali būti ir kitų mokslo ir studijų institucijų darbuotojai. AT narius renka dėstytojų atstovai (toliau – Rinkikai).
4. Akademinės tarybos nariu renkamas dėstytojas, prisidedantis prie Kolegijos strategijos įgyvendinimo, puoselėjantis Kolegijos vertybes, turintis žinių, patirties ir gebėjimų, reikalingų Akademinės tarybos nario pareigoms vykdyti.
5. Rinkimai į Akademinės tarybos (toliau – AT) narius vykdomi tokia tvarka:
	1. Kandidatų į AT iškėlimas ir Rinkikų išrinkimas tame pačiame akademinio padalinio (fakulteto) dėstytojų susirinkime.
	2. AT narių išrinkimas visuotiniame Rinkikų susirinkime.
6. Kandidatas į AT narius negali būti Rinkiku.
7. Aprašas nereglamentuoja Kolegijos studentų atstovybės (toliau – Studentų atstovybė) renkamų (skiriamų) narių rinkimo (skyrimo) į Akademinę tarybą tvarkos. Studentų atstovų rinkimo (skyrimo) į Akademinę tarybą ir atšaukimo iš Akademinės tarybos tvarką nustato Studentų atstovybė.
8. Akademinė taryba renkama remiantis visuotine ir lygia rinkimų teise slaptu balsavimu tiesioginiuose rinkimuose. Rinkimai gali būti organizuojami ir elektroniniu būdu. Organizuojant elektroninį balsavimą, būtina užtikrinti balsavimo slaptumą ir dėstytojų valios išraiškos teisingumą.
9. Akademinės tarybos narių rinkimai grindžiami nešališkumo, objektyvumo, teisėtumo, viešumo, akademinės laisvės bei skaidrumo principais.
10. Naujos kadencijos Akademinės tarybos nariai turi būti išrinkti likus ne mažiau kaip
10 dienų iki kadenciją baigiančios Akademinės tarybos kadencijos pabaigos.
11. Kadenciją baigiančios Akademinės tarybos įgaliojimai pasibaigia, kai naujos kadencijos Akademinė taryba susirenka į pirmąjį posėdį, kuris turi įvykti ne vėliau kaip per 10 dienų po naujos Akademinės tarybos sudėties paskelbimo.

**II SKYRIUS**

**AKADEMINĖS TARYBOS NARIŲ RINKIMŲ ORGANIZAVIMO DARBO GRUPĖ**

1. Rinkimus organizuoja ir rinkimų procedūrų priežiūrą vykdo Akademinės tarybos narių rinkimų organizavimo darbo grupė (toliau – Rinkimų darbo grupė).
2. Rinkimų darbo grupės sudėtį tvirtina ir jos vadovą paskiria direktorius įsakymu. Rinkimų darbo grupės narys pareigas Rinkimų darbo grupėje pradeda eiti davęs rašytinį nešališkumo ir konfidencialumo pasižadėjimą (toliau – pasižadėjimas) (1 priedas). Rinkimų darbo grupės nariui, pasirašiusiam pasižadėjimą, draudžiama bet kokia rinkimų agitacija, bandymai paveikti rinkikų valią ar kiti neteisėti veiksmai, susiję su rinkimų į Akademinę tarybą organizavimu ir (ar) vykdymu. Rinkimų darbo grupės nariui, pažeidusiam pasižadėjimą, gali būti taikoma atsakomybė įstatymų nustatyta tvarka.
3. Rinkimų darbo grupės posėdžiai gali būti organizuojami nuotoliniu būdu realiuoju laiku elektroninių ryšių priemonėmis.
4. Rinkimų darbo grupė atlieka šias funkcijas:
	1. Kolegijos interneto svetainėje ir darbuotojų tarnybiniu elektroniniu paštu paskelbia informaciją apie kandidatų į AT narius iškėlimą ir dėstytojų atstovų – Rinkikų išrinkimą, nustato datą, iki kurios turi būti iškelti kandidatai į AT ir išrinkti Rinkikai.
	2. Užtikrina, kad rinkimai vyktų vadovaujantis šio Aprašo 9 punkte įtvirtintais rinkimų principais.
	3. Sukuria ir administruoja slaptą balsavimą užtikrinančią Google forms platformą, jeigu rinkimai vyksta elektroniniu būdu.
	4. Priima akademinių padalinių vadovų pateikiamus kandidatų į Akademinės tarybos narius sąrašus su jų gyvenimo aprašymais (CV) bei Rinkikų sąrašus.
	5. Kandidatų į Akademinės tarybos narius sąrašą Aprašo 40 punkte nustatyta tvarka pateikia Rinkikams.
	6. Rinkikų sąrašą teikia tvirtinti direktoriui.
	7. Šaukia visuotinį Rinkikų susirinkimą, apie susirinkimo datą, laiką ir vietą kiekvieną rinkiką informuoja tarnybinio elektroninio pašto adresu išsiunčiant pranešimus ne vėliau kaip prieš 3 dienas iki susirinkimo pradžios.
	8. Parengia balsavimo už kandidatus į AT narius biuletenius (docentų ir dėstytojų) – balsavimo biuleteniuose kandidatų į AT narius pavardės surašomos abėcėlės tvarka, balsavimo biuletenyje turi būti nurodytas balsavimo pavyzdys, balsavimo biuletenių skaičius turi atitikti Rinkikų skaičių.
	9. Svarsto pranešimus / skundus dėl rinkimų į AT narius teisėtumo, t. y. procedūrinių rinkimų organizavimo ir vykdymo tvarkos pažeidimų, pripažįsta rinkimus negaliojančiais, jei jų metu buvo suklastoti rinkimų dokumentai ar padaryti kiti neteisėti veiksmai, turėję esminės įtakos rinkimų rezultatams.
	10. Atlieka kitas funkcijas, būtinas Akademinės tarybos rinkimams organizuoti ir vykdyti.
5. Rinkimų darbo grupės vadovas veda Rinkikų susirinkimą, kol nebus išrinktas susirinkimo pirmininkas.
6. Rinkimų darbo grupės atstovai turi teisę stebėti, kaip organizuojamas ir vyksta balsavimas akademiniuose padaliniuose, dalyvauti rinkimų balsų komisijai skaičiuojant balsus ir (ar) surašant protokolą. Rinkimų darbo grupės atstovas, nustatęs rinkimų organizavimo ir (ar) vykdymo pažeidimus, turi teisę kreiptis į akademinio padalinio vadovą, balsų skaičiavimo komisijos narius, kad šie pažeidimai būtų pašalinti.
7. Rinkimų darbo grupės įgaliojimai išlieka per visą naujai išrinktos Akademinės tarybos kadencijos laikotarpį.

**III SKYRIUS**

**KANDIDATŲ IŠKĖLIMAS IR RINKIKŲ IŠRINKIMAS AKADEMINIO PADALINIO DĖSTYTOJŲ SUSIRINKIME**

1. Apie kandidatų į AT narius kėlimo ir Rinkikų išrinkimo pradžią ir pabaigą paskelbia Rinkimų darbo grupės vadovas Kolegijos interneto svetainėje ir akademinių padalinių interneto svetainėse.
2. Akademinio padalinio (fakulteto) vadovas organizuoja to padalinio dėstytojų susirinkimą (toliau – susirinkimas). Apie susirinkimo datą, vietą ir laiką, padalinio vadovas paskelbia fakulteto interneto svetainėje ir išsiunčia dėstytojams informacinius pranešimus į go.kauko.lt elektroninio pašto paskyrą ne vėliau kaip prieš 3 (tris) darbo dienas iki susirinkimo pradžios.
3. Rinkimų darbo grupės vadovas ne vėliau kaip 2 (dvi) darbo dienos iki akademinio padalinio susirinkimo pradžios paskelbia to padalinio dėstytojų – galimų kandidatų į AT narius sąrašą, jį subendrinant Google diske su to padalinio dėstytojais.
4. Akademinio padalinio vadovas yra susirinkimo pirmininkas. Sekretorius išrenkamas atviru balsavimu posėdžio dalyvių balsų dauguma. Susirinkimo eiga protokoluojama.
5. Susirinkimas yra teisėtas, jeigu jame dalyvauja daugiau kaip pusė visų to padalinio dėstytojų.
6. Akademinio padalinio susirinkimas gali būti organizuojamas nuotoliniu būdu realiuoju laiku elektroninių ryšių priemonėmis. Tokiu atveju kandidatų į AT narius kėlimas ir dėstytojų atstovų – Rinkikų išrinkimas vykdomas, naudojant Google forms platformą. Pradedant balsavimą dėl Rinkikų kiekvienam dėstytojui jo elektroniniu paštu išsiunčiama prisijungimo prie elektroninio balsavimo biuletenio nuoroda. Dėstytojo prisijungimas su go.kauko.lt elektroninio pašto paskyra prie Google forms platformos yra laikomas nekvalifikuotu dėstytojo elektroniniu parašu. Elektroninio balsavimo rezultatai dėl Rinkikų išrinkimo suskaičiuojami sistemoje automatiškai. Rinkimų darbo grupės vadovas patvirtina rinkimų rezultatus ir pasirašo rinkimų protokolą kartu su akademinio padalinio susirinkimo pirmininku ir sekretoriumi.
7. *Pirmoje susirinkimo dalyje iškeliami kandidatai į AT narius.*
8. Kandidatus į Akademinės tarybos narius turi teisę kelti / išsikelti kiekvienas dėstytojas tik tame akademiniame padalinyje, kurio katedrai (akademijai, centrui) priklauso. Jeigu kandidatas nedalyvauja padalinio dėstytojų susirinkime, kandidatą iškėlęs asmuo turi pateikti rašytinį siūlomo kandidato sutikimą būti renkamam į Akademinę tarybą (2 priedas).
9. Dėstytojas, dėl svarbių priežasčių (pvz. liga, komandiruotė ir kt.) negalintis dalyvauti padalinio susirinkime ir pageidaujantis iškelti savo kandidatūrą pats, turi teisę ne vėliau kaip 1 (vieną) dieną iki susirinkimo pradžios apie tai elektroniniu paštu informuoti padalinio vadovą.
10. Pretendentai į Akademinės tarybos narius gali atsiimti savo kandidatūrą iki kandidatų sąrašo pateikimo Rinkikams. Atsiimant kandidatūrą kreipiamasi į Rinkimų organizavimo darbo grupės vadovą raštu.
11. Susirinkimo metu yra sudaromi du kandidatų sąrašai: dėstytojų ir docentų. Tas pats asmuo negali būti kandidatu ir dėstytojų, ir docentų sąraše vienu metu.
12. Kandidatų į Akademinės tarybos narius sąrašuose rekomenduojama pateikti ne mažiau kaip:
	1. Iš Medicinos fakulteto – 11 dėstytojų ir 5 docentus;
	2. Iš Verslo fakulteto – 8 dėstytojus ir 4 docentus;
	3. Iš Menų ir ugdymo fakulteto – 7 dėstytojus ir 3 docentus;
	4. Iš Technologijų fakulteto – 6 dėstytojus ir 2 docentus.
13. Kandidatų sąrašas tvirtinamas balsuojant atviru balsavimu. Už kandidatų sąrašą turi balsuoti daugiau kaip pusė susirinkime dalyvaujančių dėstytojų. Jeigu kandidatų sąrašas nepatvirtinamas, kandidatai į AT narius keliami iš naujo tame pačiame padalinio susirinkime.
14. Padalinio susirinkimo sekretorius ne vėliau kaip per 2 (dvi) darbo dienas po susirinkimo elektroniniu paštu pateikia kandidatams informacinį pranešimą apie jų kaip kandidatų į AT narius asmens duomenų tvarkymą ir nurodo per 1 (vieną) darbo dieną nuo pranešimo gavimo dienos pateikti savo gyvenimo aprašymą padalinio vadovui.
15. Kandidatai į AT narius pateikia padalinio vadovui savo gyvenimo aprašymą, kuriame turi būti informacija apie jo profesinę veiklą, profesinę patirtį, visuomeninę veiklą, jei tokia yra, ir kita jam svarbi informacija, kuri galėtų turėti įtakos jo išrinkimui į Akademinę tarybą. Kandidato asmens duomenys, pateikti jo gyvenimo aprašyme jo laisva valia, bus tvarkomi AT rinkimų ir narystės tikslu, teikiami tik Rinkikams susipažinti ir sunaikinami kitą dieną po Rinkikų susirinkimo dienos. Už asmens duomenų savalaikį sunaikinimą atsakingas Rinkimų darbo grupės vadovas ir Rinkikai (už jų žinioje esančių asmens duomenų). Kitos asmens duomenų tvarkymo nuostatos reglamentuojamos Asmens duomenų tvarkymo Kauno kolegijoje tvarkos apraše.
16. *Antroje susirinkimo dalyje renkami Rinkikai.*
17. Kandidatai į Rinkikus keliami laikantis proporcingo atstovavimo principo, kai vienas kandidatas keliamas atitinkamai nuo dėstytojų etatų skaičiaus, t. y. rinkikų skaičius turi būti proporcingas dėstytojų etatų skaičiui (1 atstovas nuo 10 dėstytojų etatų) 2021 – 2022 m. m. dėstytojų etatų skaičius pateikiamas 3 priede.
18. Kandidatus į Rinkikus turi teisę kelti / išsikelti kiekvienas dėstytojas tik tame akademiniame padalinyje, kurio katedrai (akademijai, centrui) priklauso.
19. Susirinkimo dalyviai išsirenka 3 (trijų) asmenų balsų skaičiavimo komisiją, kuri prižiūri balsavimo eigą, skaičiuoja balsus.
20. Už kiekvieną kandidatą į Rinkikus yra balsuojama atskirai slaptu balsavimu. Išrinktu laikomas tas kandidatas, kuris gavo daugiausia susirinkime dalyvavusių narių balsų. Jeigu kandidatai į Rinkikus surenka vienodą balsų skaičių, dėl jų vykdomas pakartotinis slaptas balsavimas.
21. Padalinio vadovas ne vėliau kaip per 3 (tris) darbo dienas po susirinkimo Rinkimų darbo grupės vadovui pateikia:
	1. kandidatų į Akademinės tarybos narius sąrašus (atskirai dėstytojų ir docentų) su gyvenimo aprašymais (toliau – CV) ir nurodytais elektroninių paštų adresais;
	2. Rinkikų sąrašą (su nurodytais elektroninių paštų adresais);
	3. padalinio dėstytojų susirinkimo protokolą, kurį Rinkimų darbo grupė registruoja dokumentų valdymo sistemoje.
22. Kandidatų į Akademinės tarybos narius sąrašus su gyvenimo aprašymais Rinkimų darbo grupės vadovas per 2 (dvi) darbo dienas nuo sąrašų gavimo dienos elektroniniu paštu pateikia Rinkikams. Rinkikai sunaikina gautus kandidatų asmens duomenis kitą dieną po Rinkikų susirinkimo arba, kai kandidatas Aprašo 28 punkte nustatyta tvarka atsisako dalyvauti AT rinkimuose.
23. Rinkikų sąrašas tvirtinamas direktoriaus įsakymu. Rinkikai pasirašo nešališkumo ir konfidencialumo pasižadėjimą (4 priedas). Rinkikų įgaliojimai išlieka per visą Akademinės tarybos kadencijos laikotarpį.
24. Rinkiko įgaliojimai nutrūksta dėl darbo santykių pasibaigimo arba, kai jis atsistatydina savo noru, pateikdamas prašymą direktoriui.

**IV SKYRIUS**

**RINKIKŲ SUSIRINKIMO ORGANIZAVIMAS IR AKADEMINĖS TARYBOS NARIŲ IŠRINKIMAS**

1. Rinkimų darbo grupės vadovas šaukia visuotinį Rinkikų susirinkimą, kuriame Akademinės tarybos nariai dėstytojai išrenkami susirinkimo dalyvių balsų dauguma slaptu balsavimu.
2. Į Akademinę tarybą renkami 23 (dvidešimt trys) nariai iš dviejų sudarytų kandidatų sąrašų (dėstytojų sąrašas ir docentų sąrašas).
3. Rinkikai balsuoja asmeniškai ir slaptai. Draudžiama balsuoti už kitą asmenį arba pavesti kitam asmeniui balsuoti už save.
4. Rinkikų dalyvavimas susirinkime yra privalomas. Negalintys dalyvauti susirinkime dėl svarbių priežasčių (pvz. liga, nelaimė), turi iš anksto raštu informuoti Rinkimų darbo grupės vadovą.
5. Akademinės Tarybos narių rinkimai laikomi įvykusiais, jei juose dalyvavo ne mažiau kaip keturi penktadaliai Rinkikų.
6. Susirinkimo posėdžio metu susirinkimo dalyviai (Rinkikai) išrenka pirmininką, sekretorių, 3 (trijų) narių balsų skaičiavimo komisiją.
7. Susirinkimo eiga protokoluojama. Susirinkimo protokolą surašo sekretorius, pasirašo – pirmininkas.
8. Susirinkime pirmuoju slapu balsavimu renkami Akademinės tarybos nariai – docentai. Balsavimas vyksta balsavimo biuleteniuose pažymint 7 (septynių) kandidatų, už kuriuos balsuojama, pavardes. Laimėjusiais laikomi 7 (septyni) daugiausiai balsų surinkę kandidatai.
9. Susirinkime antruoju slaptu balsavimu renkami Akademinės tarybos nariai – dėstytojai (16 asmenų). Balsavimas vyksta balsavimo biuleteniuose pažymint 16 (šešiolikos) kandidatų, už kuriuos balsuojama, pavardes. Laimėjusiais laikomi 16 (šešiolika) daugiausiai balsų surinkę kandidatai.
10. Jei balsavimo metu kandidatai surenka vienodą balsų skaičių, vyksta pakartotinis slaptas balsavimas. Išrinktu laikomas tas kandidatas, kuris gavo daugiausia Rinkikų susirinkime dalyvavusių narių balsų.
11. Balsų skaičiavimo komisija surašo balsų skaičiavimo protokolą, kuriame nurodo:
	1. kandidatų į AT narius sąrašas(-ai) ir renkamos AT narių skaičių;
	2. išduotų ir nepanaudotų balsavimo biuletenių skaičių;
	3. galiojančių ir negaliojančių (biuleteniai, kuriuose pažymėta daugiau kandidatų, negu nustatytas renkamos AT narių skaičius, arba kuriuose neįmanoma nustatyti rinkėjo valios) balsavimo biuletenių skaičių;
	4. kiekvieno kandidato surinktų balsų skaičių (pateikiamas visas kandidatų sąrašas, išdėstytas pagal rinkimuose gautą balsų skaičių mažėjančia tvarka);
	5. kandidatų, išrinktų į Akademinę tarybą, sąrašą;
	6. kandidatų, rinkimuose gavusių bent vieną balsą, bet neišrinktų į AT, sąrašas (pagal jų surinktų balsų skaičių mažėjančia tvarka), pagal kurį sudaromas atsarginių AT narių sąrašas.
12. Susirinkimo pirmininkas išrinktų Akademinės tarybos narių sąrašą pateikia direktoriui. Akademinės tarybos sudėtį paskelbia direktorius Kauno kolegijos interneto svetainėje ir Kauno kolegijos Dokumentų kataloge adresu <https://dok.kauko.lt/>.
13. Akademinės Tarybos nario narystė Akademinėje taryboje pasibaigia Statute nustatytais atvejais:
	1. pasibaigus Akademinės tarybos nario darbo sutarčiai su Kolegija, išskyrus tuos atvejus, kai narys yra kitos mokslo ir studijų institucijos darbuotojas ir buvo renkamas kaip einantis docento pareigas;
	2. atsistatydinus iš Akademinės tarybos, pateikiant prašymą AT pirmininkui;
	3. Akademinės tarybos nariui mirus;
	4. Akademinės tarybos narį atšaukus iš pareigų, jeigu Akademinės tarybos narys netinkamai vykdo Mokslo ir studijų įstatyme, Statute, Akademinės tarybos darbo reglamente nustatytas Akademinės tarybos nario pareigas.
14. Asmenys, esantys atsarginių AT narių sąraše, kuris yra sudaromas šio Aprašo 53.6 papunktyje nustatyta tvarka, eilės tvarka 55 punkte nurodytais atvejais gali tapti Akademinės tarybos nariais, kai atsiranda laisva Akademinės tarybos nario vieta. Tokiu atveju Akademinės tarybos pirmininkas kreipiasi į Rinkimų darbo grupės vadovą su prašymu paskirti (išrinkti) kitą asmenį pagal sąrašą likusiam AT kadencijos laikui.

**V SKYRIUS**

**BAIGIAMOSIOS NUOSTATOS**

1. Šis Aprašas galioja visam Akademinės tarybos įgaliojimų laikotarpiui.
2. Aprašas įsigalioja kitą dieną po jo paskelbimo Kolegijos vidaus informacinėje sistemoje.
3. Kiti Apraše neaptarti klausimai sprendžiami Lietuvos Respublikos įstatymų ir kitų teisės aktų nustatyta tvarka, taip pat reglamentuojami Kolegijos direktoriaus tvirtinamais dokumentais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Akademinės tarybos narių rinkimų tvarkos aprašo

1 priedas

**AKADEMINĖS TARYBOS NARIŲ RINKIMŲ ORAGNIZAVIMO DARBO GRUPĖS NARIO NEŠALIŠKUMO IR KONFIDENCIALUMO PASIŽADĖJIMAS**

20\_\_\_\_ m. \_\_\_\_\_\_\_\_\_\_\_\_\_\_\_\_\_\_\_ d.

Kaunas

Aš,\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

*(Vardas, pavardė, pareigos)*

būdamas Akademinės tarybos narių rinkimų organizavimo darbo grupės (toliau – Rinkimų darbo grupė) nariu, pasižadu:

1. Savo funkcijas, numatytas Akademinės tarybos narių rinkimų tvarkos apraše vykdyti atsakingai, sprendimus priimti objektyviai, be išankstinio nusistatymo, vadovaudamasis(-asi) nešališkumo, konfidencialumo ir skaidrumo principais.
2. Saugoti ir tik įstatymų ir kitų teisės aktų nustatytais tikslais ir tvarka naudoti visą man pateiktą informaciją, kuri tapo žinoma dirbant Rinkimų darbo grupėje.
3. Man patikėtą informaciją, duomenis ir dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.
4. Užtikrinti asmens duomenų slaptumą ir tinkamą jų tvarkymą.
5. Informuoti direktorių, jei paaiškėtų bet kokios aplinkybės, dėl kurių negaliu laikytis
1 punkte nustatytų principų.

Esu įspėtas(-a), kad pažeidęs(-usi) šį pasižadėjimą turėsiu atsakyti teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Parašas) (Vardas, pavardė)*

Akademinės tarybos narių rinkimų tvarkos aprašo

2 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(padalinys)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareigos)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas ir pavardė)

Akademinio padalinio susirinkimo pirmininkui

**SUTIKIMAS BŪTI RENKAMAM Į KAUNO KOLEGIJOS AKADEMINĘ TARYBĄ**

2022-\_\_\_\_\_-\_\_\_\_\_

Kaunas

Sutinku būti renkamas į Kauno kolegijos akademinę tarybą.

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(parašas) (vardas, pavardė)*

Akademinės tarybos narių rinkimų tvarkos aprašo

3 priedas

|  |  |  |
| --- | --- | --- |
| **Fakultetas** | **2021 / 2022 m. m. skirta dėstytojų etatų** | **Dėstytojų atstovų (rinkikų) skaičius** |
| Verslo fakultetas | 86,70 | 9 |
| Technologijų fakultetas | 58,05 | 6 |
| Medicinos fakultetas | 119,10 | 12 |
| Menų ir ugdymo fakultetas | 71,20 | 7 |
| **Iš viso:** | **335,05** | **34** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Akademinės tarybos narių rinkimų tvarkos aprašo

4 priedas

**RINKIKO NEŠALIŠKUMO IR KONFIDENCIALUMO PASIŽADĖJIMAS**

20\_\_\_\_ m. \_\_\_\_\_\_\_\_\_\_\_\_\_\_\_\_\_\_\_ d.

Kaunas

Aš,\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

*(Vardas, pavardė)*

būdamas Rinkiku, pasižadu:

1. Savo funkcijas, numatytas Akademinės tarybos narių rinkimų tvarkos apraše vykdyti atsakingai, sprendimus priimti objektyviai, be išankstinio nusistatymo, vadovaudamasis (-asi) nešališkumo, konfidencialumo ir skaidrumo principais.
2. Saugoti ir tik įstatymų ir kitų teisės aktų nustatytais tikslais ir tvarka naudoti visą man pateiktą informaciją, kuri tapo žinoma atliekant rinkiko funkcijas.
3. Man patikėtą informaciją, duomenis ir dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.
4. Užtikrinti asmens duomenų slaptumą ir tinkamą jų tvarkymą.
5. Informuoti direktorių, jei paaiškėtų bet kokios aplinkybės, dėl kurių negaliu laikytis 1 punkte nustatytų principų.

Esu įspėtas(-a), kad pažeidęs(-usi) šį pasižadėjimą turėsiu atsakyti teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Parašas) (Vardas, pavardė)*